
Teorija pravednoga rata sv. Tome Akvinskoga 
Stipe Buzar* 


Sažetak 


Autor tematizira misao o pravednome ratu sv. Tome Akvinskoga. U tekstu je 
prvo ukratko predstavljen povijesni razvoj teorije pravednoga rata od njezinih 
antičko-kršćanskih korijena, preko srednjega vijeka, do njezinih novovjekovnih 
i suvremenih sekularnih inačica. Nadalje, nudi se pregled načela suvremene te- 
orije pravednoga rata kako bi Akvinčeva uloga u teorijskome razvoju misli o 
pravednom ratu bila jasnija. U posljednjem i najvažnijem dijelu teksta analizira 
se Tomina misao o pravednome ratu s naglaskom na četiri Tomina članka u S. 
th. II, 2, 40. Konačno, daje se sud o važnosti Tominih razmišljanja za suvremenu 
misao o pravednome ratu, a u kontekstu sve većega broja svjetskih sukoba moti- 
viranih religijom (posebice na Bliskom istoku), zaključuje se da Toma danas ima 
jednaku svježinu i važnost kao u 13. stoljeću. 

Ključne riječi: Sv. Toma Akvinski, pravedni rat, sv. Augustin, pravedan razlog, 
javni autoritet, ispravna namjera 


Uvod 


Rat i organizirano nasilje postoje od začetka ljudskih društava. Vjerojatno 
jednako dugo postoji rudimentarna ljudska misao o tome koje je od tih sukoba 
moguće voditi na pravedan način, a koje nije. Pitanja o pravednome ratu po- 
stavljali su pjesnici klasične starine, a zametci filozofske misli o pravednome ratu 
javljaju se još kod grčkih i rimskih filozofa i povjesničara. Ista misao nastavlja 
se razvijati tijekom srednjega i novoga vijeka, sve do danas. Tijekom povijesti 
razvoja ove misli razvile su se tri različite teorijske tradicije: amoralni realizam, 
pacifizam i teorija pravednoga rata. Potonja se danas smatra središnjom moral- 
nom teorijom rata na Zapadu. 

Na razvoj teorije pravednoga rata tijekom povijesti utjecao je veći broj filo- 
zofa, a njezin najznamenitiji srednjovjekovni eksponent je Sv. Toma Akvinski 
(1225.—1274.). Stoga je cilj ovoga teksta predstaviti teoriju pravednoga rata u 
filozofskoj misli Tome Akvinskoga i tematizirati njegov položaj u njezinu po- 


* Dr.sc. Stipe Buzar, DIU LIBERTAS Međunarodno sveučilište. Adresa: Trg J. F. Kennedyja 6b, 

vijesnome i doktrinarnome razvoju. Ovomu zadatku potrebno je pristupiti kroz 
tri cjeline. Prvo, ukratko predstaviti povijesni kontekst teorije pravednoga rata, 
opisujući u najkraćim crtama njezin razvoj prije Tome Akvinskoga te spomenuti 
najvažnije predstavnike teorije nakon Tome. Drugo, pojasniti suvremena načela 
teorije pravednoga rata. Treće, ponuditi raščlambu Tomine misli o zadanoj temi 
te kritički procijeniti važnost Akvinčeve misli za suvremenu inačicu ove teorije. 


1. Povijesni razvoj teorije pravednoga rata 


Tijekom povijesti na temelju pitanja o pravednome ratu pojavila su se dva 
intelektualna fenomena — teorija pravednoga rata i tradicija pravednoga rata. 
Dok se izraz »teorija pravednoga rata« odnosi pretežno na filozofsko-moralnu 
raspravu o tome koje moralne kriterije treba zadovoljiti kako bi se pravedno 
započeo i vodio neki sukob, izraz »tradicija pravednoga rata« odnosi se na pra- 
vila, tj. međunarodne dokumente i konvencije (poput Ženevske ili Haške kon- 
vencije) oko kojih postoji relativna suglasnost, te koja su kroz povijest ratovanja 
više ili manje poštivana.! Ovdje će, dakako, biti govora o teoriji, a ne tradiciji 
pravednoga rata. Nadalje, tradicija je u određenome proto formatu vjerojatno 
starija od teorije. Lako je zamisliti postojanje određenih pravila i restrikcija u 
ratovanju još kod ranih plemenskih društava, dok se začetak teorije nalazi tek u 
klasičnoj i kasnoj starini. Konačno, tradicija se odnosi na konvencije i ustanove 
kojima je cilj ograničiti djelovanje rata, a teorija nudi raspravu o njihovoj valjano- 
sti te kritički proučava njihov moralni vid. Naravno, cilj je teoretičara pravednoga 
rata integracija njihovih zaključaka u corpus međunarodnih konvencija i prava, 
ali uvijek ponovo kritički procjenjujući baš one elemente vlastitih teorija kojima 
je to uspjelo. 

Kao što je ranije rečeno, pitanjima o pravednome ratu pristupali su ozbiljno 
već i predstavnici klasične grčke i rimske starine, no utemeljiteljem same teo- 
rije gotovo se jednoglasno smatra sv. Augustin, vjerojatno i najvažniji filozof ka- 
sne antike te sasvim sigurno jedna od temeljnih intelektualnih figura zapadno- 
ga kršćanstva. Prije Augustina o teoriji pravednoga rata raspravljali su velikani 
poput Platona (427.—347. pr. Kr.)? i Cicerona (106.—43. pr. Kr.).? U kršćanskoj 
tradiciji značajan je doprinos i izravan utjecaj na Augustina imao i njegov mentor 
sv. Ambrozije, ali niti on nije uspio ostaviti trajan filozofski utjecaj na tu temu. 
Usporedba koju jedan autor koristi kako bi ilustrirao Augustinovu važnost u 


1 Moseley, A., Just War Theory, Internet Encyclopedia of Philosophy, http:///www.iep.utm.edu/ju- 
stwar/, 2009., (pristupljeno 8. 5. 2013.). 

2. Platon (2009), Država, Naklada Jurčić, Zagreb. Platon se pretežno dotiče pitanja pripreme rata, a 
kao moralni filozof govori o vojnoj etici i važnosti časti, hrabrosti i drugih vrlina u vojnika. Solidan 
pregled platoničkih korijena teorije pravednoga rata nudi: Syse, H. (2010), The Platonic Roots of 
Just War Doctrine. A Reading of Plato's Republic, Diametros 23(3), 104-123. 

3 Cicero (1998), The Republic. The Laws, Oxford University Press. Ciceron je u ovome kontekstu 
važan jer je jasno postavio državu kao jedinu ustanovu s legitimnim autoritetom za pokretanje 
rata. Time je dao važan okvir kasnijoj Augustinovoj misli. 

ovome slučaju govori kako je Augustin za teoriju pravednoga rata važan koliko 
Kolumbo za otkriće Novoga Svijeta. Iako je poznato da su Europljani dotakli 
američko tlo kojih tisuću godina prije Kolumbova vremena, njihovi poduhvati 
ostali su izolirani uspjesi lišeni pravoga povijesnog konteksta i značenja.“ Začetak 
je, dakle, teorije pravednoga rata kasnoantički i kršćanski. 

Kao što je često slučaj kada je riječ o misli biskupa iz Hipona, teško je odre- 
diti u čemu se točno sastojala njegova teorija. Kako je gotovo uvijek pisao o 
aktualnim temama dana, misao o pravednome ratu raštrkana je među njego- 
vim brojnim spisima. Bitno je spomenuti Augustinovu motivaciju za pisanje o 
toj temi. Naime, jedno od elementarnih pitanja njegova vremena bilo je kako 
pomiriti rani kršćanski pacifizam s potrebama uzavreloga Rimskog Carstva koje 
je moralo ulagati značajne vojne napore u obranu svojega teritorija. Drugim 
riječima, postojala je temeljna potreba za pomirenjem kršćanske vjere i katkad 
realne potrebe za organiziranim oružanim sukobima. Upravo zbog toga i kasniji 
su se kršćanski autori bavili teorijom pravednoga rata. To dovodi i do razliko- 
vanja između kršćanske i sekularne inačice ove teorije. Danas je sekularna 
inačica zastupljenija u literaturi, no i sekularni autori slažu se oko dvoga: Augu- 
stinova povijesnoga primata i važnosti kršćanske tradicije za inicijalni razvoj, ali i 
kasnije, za očuvanje te teorije kroz razdoblja scijentizma 19. stoljeća te logičkoga 
pozitivizma 20. stoljeća, u kojima su utilitaristički i pragmatistički pristupi etičkoj 
problematici smatrani jedinim znanstveno i filozofijski valjanim pristupima. Pre- 
ma tvrdnji najvećega teoretičara pravednoga rata u suvremeno doba, Michaela 
Walzera, sve do Vijetnamskoga rata teorija pravednoga rata postojala je samo 
u teološkim školama i na nekolicini katoličkih sveučilišta.“ Teorija je pravedno- 
ga rata, stoga, bitno kršćanski proizvod. Važno je, međutim, spomenuti da se 
kršćanska i sekularna inačica teorije ne razlikuju u tolikoj mjeri. Katkad se služe 
drukčijim vokabularom — s jedne se strane spominje grešnost, a s druge moralna 
nedopustivost — no obje inačice svode se na jezgru od nekoliko bitnih pitanja. 
Dakako, teorije pojedinačnih autora razlikuju se s obzirom na odgovore koje nude. 

Kao što je spomenuto, Augustin je o pravednome ratu razmišljao sporadično 
i prema potrebi izrasloj iz gorućih problema dana. Moguće je, međutim, iz nje- 
govih spisa izolirati značajke opće teorije, a pitanja koja su ga posebno zanimala 
bila su: 


a. O pravednome ulasku u rat (Jus ad bellum): 
1. Što može poslužiti kao pravedan uzrok rata? 
2. Kakve se namjere mogu smatrati ispravnima kada je riječ o ulasku u rat? 
3. Koga se može smatrati kompetentnim autoritetom za proglašenje rata? 


4. Vidi: Mattox, J. M. (2006), Saint Augustine and the Theory of Just War, Continuum, London — 
New York, str. 2. 

5 Usp. Beard, M. (2012), Inexpressibility in Augustine's Just War Theory: Lessons for Modern 
Warfare, tekst predstavljen na: Biennial Conference on Philosophy, Religion and Culture: The 
Expressible and the Inexpressible. Catholic Institute of Sydney, NSW, 5—7 October, 2012. 

6 Walzer, M. (2002), The Triumph of Just War Theory and the Dangers of Success, u: Walzer, M. 
(2004) Arguing About War, Yale University Press, New Haven & London, str. 6. 

b. O pravednome vođenju rata (Jus in bello): 
1. Kolika je mjera sile moralno dopustiva pri vođenju rata? 
2. Koga je u ratu moralno dopustivo ubiti ili ozlijediti? 
3. U kojoj su mjeri u ratu dozvoljene varke? 


Ovim popisom pitanja Augustin je ponudio prvi značajniji nacrt za teoriju 
pravednoga rata. Suvremeni teoretičari pravednoga rata u mnogočemu se ra- 
zilaze kad je riječ o odgovorima na njih, no sama pitanja još uvijek čine jezgru 
ove teorije. Između Augustina i Tome Akvinskoga nije se pojavljivao značajniji 
filozof koji bi ostavio trajan doprinos na ovome polju, što također svjedoči o 
autoritetu koji je Augustin predstavljao kada je riječ pravednome ratu. Nakon 
Akvinca najveći doprinos teoriji pravednoga rata daju predstavnici tzv. Škole iz 
Salamance, Francisco de Vitoria (1480.—1546.) i Franjo Suarez (1548.—1617.). 
Nažalost, njihovi pokušaji filozofiranja o pravednome ratu nisu naišli na zna- 
čajan odaziv europskih intelektualaca toga vremena." Ubrzo nakon njih, u jeku 
Tridesetogodišnjega rata (1618.—1648.), izlazi djelo velikoga europskog pravni- 
ka Huga Grotiusa (1583.— 1645.) pod nazivom De Iure Belli et Pacis.? U njemu 
Grotius izlaže uvjete pravednoga rata sa sekularnoga stanovišta te kao pravnik, 
teoretičar prava i otac današnjega međunarodnog prava predlaže integraciju 
moralnih uvjeta teorije pravednoga rata u međunarodno pravo ili, kako ga je 
on u začetku nazivao, pravo naroda (ius gentium). Sekularnu tradiciju nastavlja 
Immanuel Kant u svojem eseju Prema vječnom miru,? a u suvremeno doba naj- 
veći obol dao je filozof bez čijega bi doprinosa teorija pravednoga rata još uvi- 
jek bila zanemarena kao u razdoblju kasnoga 19. i ranoga 20. stoljeća, Michael 
Walzer (1935.—) djelom Pravedni i nepravedni ratovi.!" Kao što je već navedeno, 
popularni oblik teorije pravednoga rata danas je onaj sekularni. Od kršćanske 
teorije pravednoga rata razlikuje se tek u nekoliko detalja i načinu na koji po- 
stavlja pitanja. 


2. Suvremena teorija pravednoga rata 


Suvremena teorija pravednoga rata u zapadnom je svijetu središnja teorija o 
moralnim uvjetima pokretanja i vođenja ratova. U ovome dijelu teksta nudi se 
pregled onih moralnih pravila koji se smatraju njezinim standardnim dijelom. 

Teorija pravednoga rata često se spominje kao srednji put između krajnosti 
pacifizma, čiji predstavnici tvrde da nikad nije moralno dopustivo koristiti nasi- 
lje, i amoralnoga realizma, čiji predstavnici tvrde da je uporaba nasilja u svrhu 


7 Draper, G. 1. A. D. (1990), Grotius Place in the Development of Legal Ideas About War, u: Bull, 
H. et. al. [ur.] Hugo Grotius and International Relations, Oxford University Press, str. 186. 


8 Grotius, H. (2005), The Rights of War and Peace, Liberty Fund, Indianapolis. 


9 Kant A. (1795), Perpetual Peace: A Philosophical Sketch, u: Reiss, H. S. (1991) Kant. Political 
Writings, Cambridge University Press, str. 93 — 130. 


10 Walzer, M. (1977 Š2006Ć) Just and Unjust Wars ŠA izd.Ć, Basic Books, New York. 

ostvarivanja nacionalnih interesa jednostavno amoralna.!! Pravila i načela teorije 
pravednoga rata tradicionalno se dijele u dva dijela, a u suvremeno doba govo- 
ri se čak o trima dijelovima teorije pravednoga rata.!? U prvome dijelu teorije, 
pod nazivom jus ad bellum., raspravlja se o uvjetima pravednoga ulaska u rat. U 
drugome dijelu teorije, jus in bello, govori se o pravilima i moralnim načelima 
koja upravljaju i ograničavaju uporabu sile. U trećem dijelu, jus post bellum, koji 
postaje dio teorije tek u drugoj polovici 20. stoljeća, govori se o uvjetima praved- 
noga okončanja ratnoga sukoba i uvjetima uspostave pravednoga mira. 

Pravila i uvjeti jus ad bellum tradicionalno su upućeni državnicima s obzirom 
na ulogu političkoga vrha u donošenju odluka o pokretanju rata. Upravo se dr- 
žavnike smatra odgovornima za ispunjavanje ili neispunjavanje moralnih uvjeta 
u ovome dijelu teorije.!3 Pravila jus in bello odnose se na vojne zapovjednike i 
vojnike jer su oni zaduženi za formulaciju i provedbu strateških i taktičkih odluka 
tijekom rata. Pravila jus post bellum odnose se late dictae na sve aktere koji igraju 
relevantnu ulogu u tranziciji od rata prema miru, a to mogu biti državnici, vojnici, 
pojedinci uključeni u sukob, međunarodne organizacije itd., ali stricta dictae na 
političko vodstvo države pobjednice. S obzirom da je jus post bellum noviji dio 
doktrine, razvijen u 20. stoljeću, te se antički i srednjovjekovni autori njime nisu 
bavili, ovdje će biti prikazana samo prva dva dijela teorije. 

Popis pravila u svim dijelovima teorije razlikuje se od autora do autora te je 
popis ponuđen niže svojevrsna kompilacija nekolicine izvora. !“ 


a) Jus ad bellum 


1. Pravedan uzrok. Država može opravdano započeti rat ako i samo ako za to 
postoji pravedan uzrok. Među mogućim pravednim uzrocima često se spomi- 
nju: samoobrana, obrana drugih od agresije, zaštita ljudskih prava, kažnjava- 
nje teških prijestupa i nepravdi itd. 

2. Ispravna namjera. Država može opravdano započeti rat ako i samo ako za 
to ima ispravne namjere. Prema ovome pravilu nije dovoljno da postoji pra- 
vedan uzrok, već država može započeti rat isključivo s ispravnom namjerom 
vezanom uz taj uzrok, a ne radi drugih, skrivenih motiva poput teritorijalne 
ekspanzije, krađe resursa, etničke mržnje i sl. U konačnici, jedina ispravna 
namjera u pravednome ratu može biti pravedan mir. 


11 _Fotion, N. (2000), Reactions to War: Pacifism, Realism and Just War Theory, In: Valls, A. Šur.Ć 
(2000) Ethics in International A/fairs. Theories and Cases, Rowman and Littlefield Publishers Inc., 
Lanham MD, str. 21. 

12 Točka prijepora mnogih teoretičara pravednoga rata je tzv. žteza o neovisnosti* (independence 
thesis) triju dijelova teorije. Samu tezu postavio je Michael Walzer (1977). 

13 Orend, B. (2005), War, Stanford Encyclopedia of Philosophy, http://plato.stanford.edu/entries/war/, 
(pristupljeno 25. 2. 2013.) 

14 Orend, B. (2005), War...; Fotion, N. (2000), Reactions to War..., str. 22-27; Moseley, A. (2009), 
Just War Theory...; Rhodes, B. (2009), An Introduction to Military Ethics, Greenwood Publishing 
Group, Santa Barbara, CA, str. 24-25. Od navedenih izvora najiscrpniji popis nudi kanadski 
filozof Brian Orend čiji tekst čini temelj popisa u ovome tekstu. 

3. Mjerodavan autoritet i javna objava. Država može opravdano započeti rat 
ako i samo ako odluku o pokretanju rata donese mjerodavno i legitimno poli- 
tičko tijelo koje tu odluku javno objavljuje svojim građanima i neprijateljskoj 
državi. 

4. Posljednje sredstvo. Država može opravdano započeti rat ako i samo ako 
je sve svoje vanjskopolitičke sporove pokušala riješiti svim mirnodopskim i 
diplomatskim metodama. Metode mogu, dakako, varirati od blagoga diplo- 
matskog pritiska do opsežnoga sustava ekonomskih sankcija. 

5. Razumna nada u uspjeh. Država može opravdano započeti rat ako i samo 
ako ima razumnu nadu da će ostvariti političke ciljeve radi kojih se rat zapo- 
činje. Ako u ratu nije moguće pobijediti ili ako nije moguće ostvariti najvaž- 
nije političke ciljeve koji se njime žele postići, onda rat treba izbjeći. 

6. Proporcionalnost. Država može opravdano započeti rat ako i samo ako su 
univerzalna dobra koja se ratom žele postići veća ili barem jednaka zlu koje 
će proizaći iz samoga sukoba. Ovaj uvjet uglavnom se odnosi na ljudske žr- 
tve, ali se isto tako tiče ekonomskoga i kulturnoga razaranja. 


b) Jus in bello 


1. Diskriminacija. Država provodi pravedan rat ako i samo ako diskriminira 
između legitimnih vojnih meta i nedužnoga civilnog stanovništva. Civilni dio 
stanovništva neprijateljske države koji nije aktivno uključen u borbu smatra 
se moralno imunim od neposrednih i namjernih napada bilo koje vojske. 

2. Proporcionalnost. Država provodi pravedan rat ako i samo ako je količina 
vojne sile koju koristi proporcionalna ciljevima koje želi postići. Ovim uvje- 
tom pokušava se ograničiti uporaba sile, a posebno dobiva na važnosti i u 
razdoblju Hladnoga rata. 

3. Suglasnost s međunarodnim pravnim odredbama o zabrani oružja. Država 
provodi pravedan rat ako i samo ako poštuje međunarodne pravne odredbe 
o zabrani oružja te se suspregne od korištenja kemijskoga i biološkoga oruž- 
ja poput ubojitih plinova korištenih u Prvome svjetskom ratu. Nuklearno 
oružje nije formalno zabranjeno na jednak način, ali se njegovo korištenje 
smatra neopravdanim s obzirom da krši navedeno načelo proporcionalnosti. 
Također, uporaba nuklearnoga oružja onemogućuje poštivanje načela dis- 
kriminacije. 

4. Dobrohotno tretiranje ratnih zarobljenika. Država provodi pravedan rat ako 
i samo ako dobrohotno tretira neprijateljske vojnike koji se predaju i postanu 
ratni zarobljenici. Takvi zarobljenici više ne predstavljaju prijetnju te ih se 
više ne promatra kao legitimne mete. U skladu s time, ne smije ih se izlagati 
gladi, smrti, mučenju, silovanju, medicinskim eksperimentima i sl. 

5. Suzdržavanje od korištenja sredstava mala in se. Država provodi pravedan 
rat ako i samo ako se ne služi sredstvima poput genocida, etničkoga čišćenja, 
masovnih silovanja, oružja čini se učinci ne mogu kontrolirati ili predvidjeti i sl. 
6. Suzdržavanje od odmazde. Država provodi pravedan rat ako i samo ako ne 
krši pravila teorije pravednoga rata zato što je to učinila neprijateljska strana. 

Postoji snažan konsenzus oko toga da se neprijatelja ne može natjerati na 
slijeđenje pravila pravednoga rata njihovim kršenjem, a sredstva poput od- 
mazde samo služe eskalaciji nasilja i daljnjega kršenja moralnih ograničenja. 


Kao što je već navedeno, popisi pravila za ulazak i vođenje pravednoga rata 
raznoliki su, no raniji povijesni pregled, posebice kad je riječ o Augustinu, daje 
rudimentaran uvid u razvoj njihovih temeljnih elemenata. Isto tako, spomenuta 
razlika između starijih kršćanskih i mlađih sekularnih inačica teorije vidljiva je u 
ovome popisu. Kad je riječ o teoriji pravednoga rata, i to u suvremenome kon- 
tekstu u kojem su mnogi svjetski i građanski sukobi temeljeni (i) na religijskim 
razlozima, strogo sekularni pristup lako se može pokazati nedostatnim. Zato je 
važno pogledati što o moralnim uvjetima rata kaže jedan od najvećih vjerskih 
naučitelja zapadne civilizacije, sv. Toma Akvinski. 


3. Teorija pravednoga rata sv. Tome Akvinskoga 


Sv. Augustin utjecao je na misao Tome Akvinskoga u mnogim različitim polji- 
ma, kao što je utjecao gotovo na sve filozofe i teologe zapadnoga kršćanstva. Kad 
je riječ o teoriji pravednoga rata, taj je utjecaj i više nego očit. Akvinski je općeni- 
to bio nevjerojatno intelektualno zaokružen mislilac, a kada je riječ o teoriji pra- 
vednoga rata, vlastiti pristup formirao je na Augistinovu tragu. Pri tome, dakako, 
nema govora o plagiranju. Jedno je od najpoznatijih Akvinčevih obilježja to što 
je bio izrazito metodičan autor te je vodio računa o izvorima koje je koristio i pri- 
pisivao im zasluge gdje god je to bilo moguće. Toma nije bio samo velik mislilac, 
već i paradigmatski akademski poštenjak. Stoga se elementi teorije pravednoga 
rata u Tome uvelike podudaraju s onima u Augustina. S druge strane, metoda 
s kojom ih izlaže, a često i argumenti kojima svoje stavove potkrjepljuje, prava 
su intelektualna inovacija. Sv. Toma obogatio je kršćansku (dominantno augu- 
stinovsku) misao o pravednome ratu aristotelovskom političkom teorijom. Ko- 
načno, Toma do sličnih odgovora dolazi postavljajući nešto drugačija pitanja od 
Augustina, što snažno upućuje na to da se do moralnih uvjeta teorije pravednoga 
rata može doći iz višestrukih polaznih stajališta, čak i kada je riječ o filozofima 
udaljenim nekoliko stoljeća. 

Mišlju o pravednome ratu Toma se eksplicitno bavi u svojem remek-djelu 
Summa Theologiae, konkretno u Pars Secunda Secundae (S. th. IL, 2, 40.), čime 
pokazuje da je njegova tematizacija moralnih uvjeta ratovanja dio šire moralne 
sheme koja se bavi kršćanskim pitanjem spasenja.!5 

Problematici pravednoga rata Toma pristupa kroz četiri pitanja: !6 


a. Može li ikoji rat biti moralno dopušten? 
b. Smiju li se svećenici boriti u ratu? 


15 Russell, F. H. (1975), The Just War in the Middle Ages, Cambridge University Press, str. 259. 
16 _S.th. Il, 2, 40. Prema: Akvinski T. (1990), Država, Globus, Zagreb, str. 219 — 226. 

c. Smije li se u ratu služiti varkama? 
d. Smije li se ratovati tijekom blagdana? 


3.1. Može li ikoji rat biti moralno dopušten? 


Na prvo pitanje Toma odgovara da rat može biti moralno dopušten ako su za- 
dovoljena tri nužna uvjeta. Prvo, rat mora objaviti ispravan autoritet, au Tominu 
slučaju to je vladar koji je ujedno i suveren. Svjestan novozavjetnoga pravila »[...] 
svi koji se mača hvataju od mača ginu« (Mt 26, 52), utječe se Augustinovu stavu 
da je uporaba mača moguća i opravdana za osobe s javnim autoritetom. Privatne 
osobe ne mogu objavljivati rat jer za svoje probleme s drugima mogu potražiti 
pravne lijekove u okvirima pravnoga sustava države u kojoj žive. Također, pri- 
vatnim građanima ne pristoji sazivati mnoštvo, a to je nužan praktički preduvjet 
pokretanja rata. Privatni građani, dakle, žive u hijerarhijskim sustavima unutar 
kojih se nesuglasice mogu rješavati mirnim putem. S druge strane, suvereni me- 
đusobno postoje u »sustavu« anarhije te im nije moguće uvijek svoje nesuglasice 
riješiti mirnim putem što katkad nužno dovodi do rata. U današnjem kontekstu 
isto bi vrijedilo za suverene države, bez obzira na činjenicu da suverenitet više 
nije u rukama monarha, već čitavoga naroda. Prema Tomi, vladari su skrbnici za- 
jedničkoga dobra države ili, modernim rječnikom, oni kojima je povjerena briga 
za nacionalne interese, i time imaju pravo braniti to zajedničko dobro od vanj- 
skih neprijatelja. Kao što Toma govori u odgovoru na 1. razlog: »[...] ako je javna 
osoba, taj se mača ne laća nego ga upotrebljava jer mu ga je drugi povjerio.«!7 
Bitna razlika između suvremenoga poimanja nacionalnog interesa i Tomina po- 
imanja zajedničkoga dobra je u aristotelovsko-tomističkome viđenju svrhe dr- 
žave, koje je u Aristotelovu slučaju postizanje blaženstva njezinih građana, dok 
Toma ide dalje i državi daje ulogu u spasiteljskome naumu. Cilj joj nije samo 
postići ovo svjetsko blaženstvo, već kanalizirati težnje i htijenja stanovništva u 
svrhu pojedinačnoga spasenja. 

Drugo, rat mora imati pravedan uzrok. Toma insistira na tome da ispravan 
autoritet nije dovoljan te da monarsi ne mogu započinjati ratove na temelju svo- 
jih hirova. Pravedan uzrok značio bi da oni koji bivaju napadnuti ujedno zaslužu- 
ju biti napadnuti, zato što su počinili neko zlo koje se jedino ratom može ispraviti. 
Tipičan je primjer nepravedno oduzet teritorij. Ovaj pogled na pravedan uzrok 
prilično je legalistički. Naime, zato što nad suverenima ne postoji nikakav zemalj- 
sko-pravni autoritet kojemu bi se radi problema mogli obratiti, u određenim su 
situacijama naprosto prinuđeni posegnuti za oružjem. Ovdje je ponovljen argu- 
ment koji se koristi i za prvi uvjet. Drugi je paradigmatski primjer pravednoga 
uzroka samoobrana. Naime, isto kao što pojedinac ima pravo braniti se i nasiljem 
kako bi spasio svoj život od nasrtaja napadača, tako i država ima pravo braniti se 
od pokušaja napada na njezin teritorij. 

Treće, rat može biti dopušten jedino ako postoji ispravna namjera u njegovu 
pokretanju. Dakle, prva dva uvjeta, ispravan autoritet i pravedan uzrok, nisu do- 


17 Isto. 

voljni. Lako je zamisliti situaciju u kojoj tiranin, koji je također suveren bez obzira 
na svoje negativne moralne osobine, sam stvori situaciju u kojoj može uspostaviti 
pravedan uzrok kako bi prikrio stvarne razloge, poput pohlepe i teritorijalnoga 
širenja, radi kojih želi pokrenuti rat. Iza autoriteta vladara i pravednoga uzroka 
mora, dakle, stajati želja i nakana »[...] ili dobro unaprijediti ili zlo izbjeći.«!* Na 
ovome mjestu Toma također citira i komentira Augustina govoreći: 

U pravih [Božjih] štovatelja čak su i ratovi u znaku mira, jer se ne vode radi pohlepe i 

okrutnosti, već u nastojanju za mirom, da se opake zauzda, a dobre pomogne. Može se 


dogoditi da je zakonita vlast onoga koji započinje rat i da je razlog pravedan, pa ipak 
da rat postane nepravedan zbog zle nakane.!? 


3.2. Smiju li se svećenici boriti u ratu? 


Kao u svakome articulum, Toma ovdje počinje s iznošenjem argumenata koji 
idu u prilog stavu suprotnomu od njegova. Tako daje četiri argumenta u prilog 
stavu da se svećenici trebaju boriti u ratu. Prvo, ako je sam rat dopušten i prave- 
dan, jer je u službi obrane siromaha i države od nepravednoga neprijatelja, pasti- 
ri naroda (svećenstvo) trebali bi sudjelovati u obrani. Na to Toma odgovara da na 
crkvenim dostojanstvenicima nije da se bore tjelesnim, već duhovnim sredstvima, 
tj. spasonosnim opomenama, pobožnim molitvama, a kada je to nužno, i odluka- 
ma o izopćenju. Drugo, Toma citira papinsku zapovijed čitavom narodu da brani 
rimsku obalu uslijed jedne najezde Saracena, a ta naredba može se shvatiti kao 
da uključuje i same biskupe. Međutim, Toma na to odgovara da svećenstvo zai- 
sta može sudjelovati u ratu, ali ne tako da se doista fizički bore. Na svećenicima 
je da se bore, kao i u prvom slučaju, duhovnim sredstvima poput ohrabrenja, 
pružanja odrješenja i drugih duhovnih utjeha. Treće, navodi argument da se čini 
posve istim ako netko odobrava neki čin ili ga sam vrši. Stoga, ukoliko svećenik 
odobrava neki pravedan rat, može u njemu slobodno i sudjelovati. Na to Toma 
odgovara da se pravedan rat svakako smije povesti, ali da se svećenicima ne brani 
izravno sudjelovanje u borbi jer bi ono bilo grešno, već zato što ne priliči njihovoj 
službi. Četvrto, Toma navodi argument prema kojem je svećenicima i biskupi- 
ma dozvoljeno ratovati jer i ratovanje može biti pošteno i zaslužno, a poštene i 
zaslužne stvari dozvoljene su svima. Na to Toma odgovara da svećenicima rato- 
vanje ostaje zabranjeno jer su im povjerena zaslužnija djela. Kao primjer navodi 
bračni čin, koji može biti hvalevrijedan, ali je za osudu u onih koji su položili 
zavjet čistoće jer oni imaju obvezu prema većem dobru. 

Što se tiče formulacije vlastitoga stava o sudjelovanju svećenstva u ratu, Toma 
drži kako ratoborni poduhvati općenito nisu u skladu s dužnostima svećenika 
iz nekoliko razloga. Prvo, ratoborni poduhvati puni su nemira te sprječavaju 
svećenika u vršenju njegovih pravih dužnosti poput kontemplacije božanskih 
stvari, hvaljenja Boga te moljenja za svoju pastvu. Drugo, svi svećenici upućeni 


18 Isto. 
19 Isto. 

su na službu pri oltaru, zbog čega ne bi trebali biti uključeni u prolijevanje krvi, 
već bi trebali biti spremni žrtvovati sebe za Krista. 

Oba Tomina razloga temeljena su u istome argumentu. Naime, ukoliko 
neka aktivnost sprječava osobu u izvršenju njezinih uobičajenih dužnosti, takvu 
aktivnost trebalo bi izbjegavati. Toma se poziva na jednu specifičnu vrstu pa- 
cifizma koja se odnosi samo na osobe koje ne mogu biti uključene u nasilne 
aktivnosti iz nekog posebnoga razloga, poput pripadnosti svećenstvu. To se 
može nazvati pacifizmom službe. 

Iz Tominih riječi može se povući još jedan važan zaključak i za suvremenu 
misao o pravednome ratu. Naime, sudjelovanje u ratu i nasilju, tj. takozvanim 
ratobornim poduhvatima, nije ograničeno samo na izravno ubijanje. Svi oni koji 
se aktivno zalažu za ratove i sami su uključeni u njih. To vodi do zaključka da se 
pripadnici klera nikad ne bi trebali zalagati za bilo kakve ratoborne aktivnosti. 
U stvari, Akvinac jasno kaže kako se klerik treba kloniti ne samo rata, već i svih 
ratobornih poduhvata.?! Dobro je napomenuti da Tomin pacifizam zvanja ima 
važnu suvremenu inačicu, utemeljenu na istim argumentima. Kao što je Toma još 
u srednjem vijeku pisao da svećenici ne bi smjeli sudjelovati u ratnim poduhvati- 
ma, tako se danas vjeruje da bi se pripadnici određenih zvanja poput liječničkoga 
trebali uzdržavati od nasilja i liječiti jednakom vještinom i posvećenošću sve rat- 
ne stradalnike koji se nađu pred njima, s vlastite i neprijateljske strane. 


3.3. Smije li se u ratu služiti varkama? 


Treće Tomino pitanje odnosi se na uporabu taktičkih varka u ratovanju. Još 
je Augustin tvrdio kako je potrebno čak i u ratu održati »dobru vjeru« među 
protivnicima te se držati dogovora i pravila ratovanja. U isto je vrijeme držao 
kako su taktičke varke dozvoljene. Međutim, Augustin u ovome slučaju nije iznio 
argument kojim bi opravdao razlikovanje prijevare i taktičke varke. Toma je 
svjestan ovoga problema kada u prvom argumentu protiv vlastitoga (i Augusti- 
nova) stajališta kaže »[...] čini se da varke, kao neka vrst prijevara, spadaju u 
nepravdu.«?3 Zaključno u tom argumentu stoji da se ne valja koristiti varkama 
ni u pravednim ratovima. U odgovoru na taj argument, Toma kaže da pojam 
Žprijevare? ili žvarke* ima dvostruko značenje. Prvo, prevariti nekoga možemo 
izravnim laganjem ili kršenjem obećanja. Takva je prijevara uvijek nemoralna 
jer predstavlja raskid ratnih konvencija i uništava »dobru vjeru« između zara- 
ćenih strana.2* Drugo, varka može uključivati jednostavno neotkrivanje vlastitih 
strateških i taktičkih planova. Takva vrsta varke ni na koji način ne krši »dobru 


20 Fiala, A. (2010), Pacifism, Stanford Encyclopedia of Philosophy, http://plato.stanford.edu/entries/ 
pacifism/, (pristupljeno 26. 12. 2012.) 

21 S.th.IL 2, 40. 

22. Mattox, J. M. (2011), Augustine's Political and Social Philosophy, Znternet Encyclopedia of Philo- 
sophy, http:/Avww.iep.utm.edu/aug-poso/, (pristupljeno 12. 12. 2011.) 

23 S.th.IL, 2, 40. 

24 Isto. 

vjeru« između zaraćenih strana jer naprosto proizlazi iz vojne nužnosti. Stoga, 
zasjede i drugi oblici »prijevare« ne proturječe ispravnoj nakani. Ovu razliku nije 
teško pojasniti primjerom. Zamislimo da usred nekog rata general jedne vojske 
pozove na primirje i dogovori sastanak s neprijateljem kako bi se dogovorili uvje- 
ti mira. Međutim, to učini samo kako bi napravio zasjedu vojnicima i delegatima 
protivničke strane. Ovo bi odgovaralo prvomu obliku prijevare te bi bilo očito 
nepravedno. U drugoj inačici, može se zamisliti situacija u kojoj vojnici s jedne 
strane nekako dođu do planova napada druge strane te svoje znanje upotrijebe 
kako bi napravili zasjedu i pobijedili protivnika. Takav oblik prijevare odgovarao 
bi drugomu obliku te ne bi u sebi sadržavao ništa nepravedno jer bi bio vođen 
vojnom nužnošću. Tako je Toma riješio nedoumicu u kojoj se Augustin našao 
800 godina prije. 


3.4. Smije li se ratovati tijekom blagdana ? 


Na svoje posljednje pitanje o ratu Toma odgovara da se smije ratovati dok 
god je riječ o obrani ljudskih života. U tom slučaju, dakako, samo strana koja se 
brani može reći da ratuje pravedno. U bitnome Toma ovdje proširuje uobičajeni 
argument kojim se tvrdi kako liječnici smiju obavljati svoju praksu bez obzira na 
blagdane, posebno kada je riječ o spašavanju ljudskih života. Međutim, onoga 
trenutka kada nestane neposredna opasnost, rat postaje zabranjen. Tomino pi- 
tanje ipak ne pokriva jedan element koji se može smatrati važnim u današnjem 
svijetu: je li zabranjeno ratovati kada je riječ o vjerskim blagdanima neprijatelja 
koji pripada drugoj vjeroispovijesti? Bi li jedna kršćanska ili sekularna država 
mogla napasti muslimansku zemlju na Bajram? Smije li jedna muslimanska dr- 
žava napasti Izrael u vrijeme Hanuke? U Tomino vrijeme ova pitanja nisu posto- 
jala, ali Tomino pitanje o ratovanju tijekom blagdana pruža uvid u pitanja koja 
danas treba postavljati. Toma svojim pitanjem u današnje vrijeme proširuje razu- 
mijevanje teorije pravednoga rata na način na koji to ne može nijedan sekularni 
autor. Primjerice, sekularni autor brinuti će se oko uspostave pravednoga uzroka 
za napad neke muslimanske države u kojoj vlada diktatura, no lako će previdjeti 
kako bi napadanje usred Ramazana prekršilo uvjete dobre vjere i pokazalo loše 
usmjerenu volju napadača, čak i prema narodu koji želi biti oslobođen diktature 
pod kojom živi. 


Zaključak 


lako suvremena teorija pravednoga rata nije posebno aficirana kršćanskim 
motivima, svejednako se koristi vokabularom koji su stvarali kršćanski autori 
poput Augustina i Tome. Augustinov opći doprinos u ovom je slučaju veći, jer 
vokabular o kojem je riječ i pitanja koja teoretičari postavljaju dan-danas nisu 
u bitnome promijenjena od kasne antike. Međutim, čitanje Tominih paragrafa 
o pravednome ratu navodi na uvid o važnosti kršćanskoga pristupa ovoj teoriji 
i važnosti oživljavanja određenih pitanja kako bi suvremena teorija pravednoga 

rata bila bolje prilagođena svijetu u kojem religija igra itekako važnu ulogu u 
ljudskim životima. To su posebice pitanje o ratovanju tijekom vjerskih blagdana 
te pitanje o sudjelovanju klera u ratnim aktivnostima. Sekularizirani Zapad stalno 
zaboravlja kako je ostatak svijeta danas ništa manje religiozan nego što je to bio 
prije nekoliko stotina godina. Uvidi koje kršćanska, a posebno Tomina inačica 
teorije pravednoga rata nudi, nezaobilazni su za razumijevanje drugih civilizacija 
i njihove misli o ratu, dakako cum grano salis i uzimajući u obzir razlike europ- 
skoga povijesnog misaonog prostora i onoga drugih civilizacija. Time Toma nudi 
i posredne uvide u to kako pristupati tim istim narodima u nesretnim slučajevima 
kada se s njima mora ratovati. Nudi mogućnost prosuđivanja o pojavama po- 
put religijski motiviranoga terorizma unutar kojega fanatični zagovornici neke 
sljedbe smatraju kako je sve dozvoljeno u ime Božje, pa čak i ubijanje nevinih 
civila. Na taj način Toma pruža posve originalnu osudu suvremenoga terorizma. 
Oni, dakle, elementi teorije pravednoga rata koji se danas možda sekularnim 
autorima čine anakronima, ustvari su nezaobilazni elementi teorije koja želi biti 
mjerodavna u današnjem multikulturalnome i multireligijskome globaliziranom 
svijetu. U tom kontekstu Toma Akvinski nezaobilazan je autor, a važnije od toga, 
izrazito moderan autor. 


St. Thomas Aquinas' Just War Theory 

Summary 


St. Thomas Aquinas'" thought on just war is the theme of this paper. It begins with a 
brief outline of the historical development of the just war theory from its Christian 
roots in Antiquity, through the Middle Ages, to the Modern Age and contemporary 
secular versions. Furthermore, a survey of the principles of the modern just war theory 
is presented in order to clarify Aquinas' role in the development of his thought on just 
war. The final and most important section contains an analysis of his deliberation 
on just war with a special emphasis on the four articles in S. th. IL, 2, 40. In conclu- 
sion, the author offers his own opinion on the relevance of Thomas" thought for the 
contemporary just war theory given the rising number of international and internal 
conflicts motivated by religion, especially in the Near East. In view of these conflicts, 
we may consider Aquinas to be as relevant today as he was in the 13th century. 

